CELEX: C2005/217/105
Language: el
Date: 2005-09-03 00:00:00
Title: Υπόθεση Τ-249/05: Προσφυγή — αγωγή της Tineke Duyster κατά της Επιτροπής των Ευρωπαϊκών Κοινοτήτων, που ασκήθηκε στις 30 Ιουνίου 2005

3.9.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 217/50
            
         Προσφυγή — αγωγή της Tineke Duyster κατά της Επιτροπής των Ευρωπαϊκών Κοινοτήτων, που ασκήθηκε στις 30 Ιουνίου 2005
   (Υπόθεση Τ-249/05)
   (2005/C 217/105)
   Γλώσσα διαδικασίας: η ολλανδική
   Η Tineke Duyster, κάτοικος Oetrange (Λουξεμβούργο), εκπροσωπούμενη από τον δικηγόρο W. H. A. M. van den Muijsenbergh, με τόπο επιδόσεων στο Λουξεμβούργο, άσκησε στις 30 Ιουνίου 2005 ενώπιον του Πρωτοδικείου των Ευρωπαϊκών Κοινοτήτων, προσφυγή — αγωγή κατά της Επιτροπής των Ευρωπαϊκών Κοινοτήτων.
   Η προσφεύγουσα — ενάγουσα (στο εξής: προσφεύγουσα) ζητεί από το Πρωτοδικείο:
   
               1.
            
            
               να ακυρώσει την απόφαση της αρμόδιας για τους διορισμούς αρχής της 6ης Απριλίου 2005·
            
         
               2.
            
            
               να ακυρώσει την απόφαση χορηγήσεως γονικής άδειας από την 1η Νοεμβρίου 2004 μέχρι τις 30 Απριλίου 2005 και/ή το εκκαθαριστικό σημείωμα των αποδοχών του Νοεμβρίου του 2004 και/ή την απόφαση της Επιτροπής της 30ής Νοεμβρίου 2004 να μη λάβει υπόψη την αίτηση αναβολής ή ανακλήσεως της γονικής άδειας·
            
         
               3.
            
            
               να αναγνωρίσει ότι η προσφεύγουσα έχει από την 1η Νοεμβρίου 2004 μέχρι τις 30 Απριλίου 2005 όλα τα δικαιώματα που συνδέονται με την πραγματική άσκηση των καθηκόντων ενός κοινοτικού υπαλλήλου και ότι επομένως πρέπει, μεταξύ άλλων, να καταβληθούν αναδρομικώς οι αποδοχές που αντιστοιχούν στον βαθμό και στο κλιμάκιό της·
            
         
               4.
            
            
               να ορίσει ότι οι αποδοχές αυτές πρέπει να καταβληθούν με επιτόκιο υπερημερίας·
            
         
               5.
            
            
               να ορίσει ότι εξακολουθεί να μπορεί να ζητηθεί γονική άδεια σχετικά με τον γιό της (ακόμη και αν, όταν εκδοθεί η απόφαση του Πρωτοδικείου, ο γιος θα είναι ή θα κοντεύει να είναι μεγαλύτερος των 12 ετών), εφόσον η μη αποδοχή της αιτήσεως που είχε υποβληθεί πρέπει να προσαφθεί στην Επιτροπή· ή, επικουρικώς, ότι, εφόσον η αδυναμία λήψεως γονικής άδειας σχετικά με τον γιό της πρέπει να προσαφθεί στην Επιτροπή, πρέπει να καταβληθεί αποζημίωση που να αντιστοιχεί στην απώλεια παροχών για γονική άδεια, στην απώλεια ασφαλίσεως, αρχαιότητας και συντάξιμου χρόνου, στη μη κατάρτιση εκθέσεων βαθμολογίας και στην απώλεια ευκαιριών προαγωγής, που όλα αυτά μπορεί να θεωρηθεί ότι ανέρχονται σε 27 000 ευρώ ή, επικουρικότερα, ότι, όσον αφορά το χρονικό διάστημα της μη ληφθείσας γονικής άδειας, πρέπει για κάθε μήνα να καταβληθεί αποζημίωση 800 ευρώ λόγω απωλείας γονικού επιδόματος, 100 ευρώ λόγω απωλείας ασφαλίσεως και 1 200 ευρώ λόγω απωλείας συνταξιοδοτικών δικαιωμάτων·
            
         
               6.
            
            
               να ορίσει ότι πρέπει να της καταβληθεί το ποσό των 2 500 ευρώ ως αποζημίωση για την αβεβαιότητα στην οποία περιήλθε σχετικά με την υπηρεσιακή της κατάσταση και ως χρηματική ικανοποίηση λόγω της ηθικής βλάβης που απέρρευσε από την αβεβαιότητα αυτή·
            
         
               7.
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα:
   Η προσφεύγουσα ζήτησε τη χορήγηση γονικής άδειας για το διάστημα από τις 8 Νοεμβρίου 2004 μέχρι τις 7 Μαΐου 2005. Σε συνέχεια της αιτήσεως αυτής, η Επιτροπή χορήγησε στην προσφεύγουσα γονική άδεια από την 1η Νοεμβρίου 2004 μέχρι τις 30 Απριλίου 2005.
   Η προσφεύγουσα αναφέρει ότι σχετικά με την αίτηση γονικής άδειας από τις 8 Νοεμβρίου 2004 μέχρι τις 7 Μαΐου 2005 δεν της κοινοποιήθηκε ρητή απορριπτική απόφαση και ως εκ τούτου συνήγαγε ότι η αίτησή της απορρίφθηκε σιωπηρώς. Περαιτέρω, αναφέρει ότι, λαμβανομένου υπόψη ότι δεν προσέβαλε την απορριπτική αυτή απόφαση και δεν υπέβαλε άλλη αίτηση, κατά το χρονικό διάστημα από την 1η Νοεμβρίου 2004 μέχρι τις 30 Απριλίου 2005 άσκησε τα καθήκοντά της ως κοινοτικού υπαλλήλου και έτσι έχει δικαίωμα να λάβει όλα τα οφέλη που συνδέονται με την άσκηση των καθηκόντων της.
   Προς στήριξη της προσφυγής — αγωγής της, ισχυρίζεται επίσης ότι η απόφαση χορηγήσεως γονικής άδειας από την 1η Νοεμβρίου 2004 μέχρι τις 30 Απριλίου 2005 αντίκειται στην αρχή της ισότητας, στην αρχή της βεβαιότητας δικαίου, στο άρθρο 42α του Κανονισμού Υπηρεσιακής Καταστάσεως (στο εξής: ΚΥΚ), καθώς και στα άρθρα 25, 26, 35, 36 και 62 του ΚΥΚ.